Sensorveiledning for Klassisk musikk – kreativitet, analyse og fortolkning MUS2668 – 10 studiepoeng

Allment 
Informasjon om emnets innhold, læringsmål, undervisnings- og eksamensform m.m. finner du i emnebeskrivelsen: https://www.uio.no/studier/emner/hf/imv/MUS2668/ 
Karakterskala: A – F 
https://www.uio.no/studier/eksamen/karakterskala/index.html 

Sensorveiledning 
Emnet kombinerer nærstudier av utvalgte verk med opplæring i ulike analytiske tilnærmingsmåter: strukturanalyse, fortolkende metoder og framføringsanalyse. Det legges vekt på at studentene skal utvikle et fleksibelt fagspråk for å kunne beskrive musikalske forløp. 
Eksamen er en skriftlig hjemmeoppgave på åtte sider (à 2300 tegn, mellomrom ikke medregnet) over oppgitt emne med tre dagers innleveringsfrist ved slutten av semesteret. Eksamensoppgaven går ut på å redegjøre for noen sentrale momenter i pensumlitteraturen og å analysere/fortolke et musikkstykke (med utgangspunkt i notetekst og/eller framføring) som ikke er gjennomgått, men som har nær sjangermessig eller stilistisk tilknytning til pensumverkene. 

I vurderingen vil følgende momenter telle positivt: 
(1) evne til å kunne danne seg et helhetlig bilde av musikken og trekke ut de aspektene som er relevante i lys av oppgaveteksten
(2 beherskelse av det musikkfaglige begrepsapparatet 
(3)  innsikt i den pensumlitteraturen som er nødvendig for å besvare oppgaven 
(4)  svært god beherskelse av det analytiske håndverket 
(5)  et selvstendig grep på stoffet, f.eks. i form av relevant kritikk av pensumlitteraturen eller innsiktsfull kontekstualisering av den musikken som analyseres 
(6)  klart og godt språk 
(7)  formelle aspekter: Nøyaktighet ved bruk av sitater og henvisninger, korrekt oppsatt litteraturliste. Det oppgitte omfanget på åtte sider skal være overholdt med bare mindre avvik. 
For å oppnå karakteren C bør momentene i pkt. 1, 2, 3, 6 og 7 i overveiende grad være tilfredsstilt. For å oppnå A eller B bør i tillegg noen av de kvalitetene som nevnes i pkt. 4 og 5 være til stede i besvarelsen. 


Oppgave 1 høsten 2025
Det forventes at kandidaten har tilegnet seg Kofi Agawus metode for musikalsk analyse av en «song» («lied») og i større eller mindre grad er i stand til å anvende denne i analysen av en sang som ikke er gjennomgått på forhånd. Videre forventes at kandidaten kjenner Christopher Gibbs’ gjennomgang av det «unheimliche» («uncanny») i Schuberts «Erlkönig» og er i stand til å sammenlikne dette med Carl Loewes tonesetting av samme Goethe-tekst.
For å oppnå karakter A eller B må kandidaten gi en presis og analytisk beskrivelse av alle relevante musikalske og formmessige aspekter ved Loewe-sangen, både rent musikalsk og i forholdet mellom tekst og musikk. Videre må kandidaten vise solid evne til refleksjon rundt både egne analyser og relevansen av å bruke Agawus metode. Videre må Gibbs’ innfallsvinkel til Schubert danne utgangspunkt for kritisk sammenlikning av de to komponistenes lieder, med hovedvekt på forskjeller og likheter i den musikalske utlegningen av «uhygge»-stemningen i Goethes tekst. 
For å få karakter C tillates en mer deskriptiv innfallsvinkel og mindre selvstendig bruk av kildene, men besvarelsen bør oppfylle de fleste punktene over. Det forutsettes at kandidaten i noen grad forholder seg til Agawu og Gibbs, og at Loewes lied sammenliknes med Schuberts. 

Oppgave 2 høsten 2025
I redegjørelsen for satsens form må kandidaten kunne redegjøre for stykkets sonatesatsform, og også gjøre rede for den indre oppbyggingen i hver av delene.  Kandidaten må bestemme hovedtonearten (e-moll) og de viktigste kontrasttoneartene, og beskrive de motivene som oppfattes som mest dominerende i stykket og hvordan de behandles av Grieg i det videre forløpet. 
I drøftingen av de to framføringene bør kandidaten først forklare hvilke aspekter som er valgt ut som sammenlikningsgrunnlag, f.eks. grunntempo, agogikk, rubato, dynamikk, rytmikk og balansen mellom stemmene. Trekk ved disse framføringene kan danne utgangspunkt for en drøfting av forholdet mellom notasjon og framføring, slik det utlegges i pensumtekstene av Nicholas Cook og Danny Zhou & Dorottya Fabian. 
Som angitt i oppgaveteksten skal begge spørsmål, a og b, besvares, og de to delene teller om lag likt ved sensuren.
For å få A eller B bør kandidaten utdype flere strukturelle særtrekk ved stykket enn de som nevnes ovenfor, f.eks. de indre oppbyggingene av hovedtemadelen og gjennomføringen, forskjellen i karakter mellom hoved- og sidetemaet, og forandringer i reprisen i forhold til eksposisjonen. Relevante utsagn om komponistens personstil eller påvirkningskilder vil også kunne heve karakteren. I sammenlikningen av de to innspillingene av satsen belønnes evnen til å få fram de mest slående forskjellene så vel som høy presisjon i beskrivelsene. I svært gode besvarelser bør pensumtekstene ha dannet utgangspunkt for videre refleksjon, f.eks. om selve verkbegrepet.  
